b'\n_START_ARTICLE_\nVrtinec (galaksija)\n_START_PARAGRAPH_\nGalaksija Vrtinec (M 51, NGC 5194, NGC 5159) je galakti\xc4\x8dni par sestavljen iz ve\xc4\x8dje spiralne in man\xc5\xa1e nepravilne galaksije. Sistem se nahaja v ozvezdju Lovskih psov.\n_START_SECTION_\nOdkritje in zna\xc4\x8dilnosti\n_START_PARAGRAPH_\nGalaksijo je leta 1773 odkril Charles Messier. Danes je znano, da gre za par galaksij, ki sta gravitacijsko povezani in u\xc4\x8dinkujeta druga na drugo. To je najbolj prepoznaven primerek svoje vrste na nebu. Par tega z vrha vidnega dvojnega sistema sta ve\xc4\x8dja spiralna NGC 5194 in manj\xc5\xa1a nepravilna NGC 5195. V vidni svetlobi se ne opazi znatne povezave med njima, toda posnetkih v drugih valovnih dol\xc5\xbeinah razkrivajo plinasto ovojnico, ki ju povezuje. Ena od posledic navezanosti je oja\xc4\x8ditev zgostitev v ve\xc4\x8dji galaksiji, pro\xc5\xbeenje porajanja zvezd in bolj iztopajo\xc4\x8di spiralni kraki. Galaksija Vrtinec je bila prazaprav prva\xc2\xa0\xc2\xbbmeglica\xc2\xab, pri kateri je lord Rosse odkril spiralno zgradbo. Gravitacijska povezanost je tudi pove\xc4\x8dala aktivnost v jedrih obeh galaksij - v NGC 5195 se pospe\xc5\xa1eno rojevajo zvezde, to pa razlo\xc5\xbei njen nenavadno velik sij in tudi jedro NGC 5194 je veliko svetlej\xc5\xa1e kot obi\xc4\x8dajno. Galaksija Vrtinec je kljub veliki oddaljenosti (31 mil. svetlobnih let) zelo svetlo nebesno telo. To pomeni, da je zelo razse\xc5\xbena in ima velik izsev. S premerom 100,000 svetlobnih let je podobno velika kot na\xc5\xa1a Galaksija, toda njen izsev je ve\xc4\x8dji zaradi \xc5\xa1tevilnih mladih zvezdnih kopic v njenih spiralnih krakih.'